Na osnovu Odluke o utrošku sredstava broj 1363/12 od 10.12.2012. godine, Skupština Ljekarske komore TK na prijedlog Izvršnog odbora Ljekarske komore TK na sjednici održanoj dana 11.06.2013. godine usvojila je, a na sjednici Skupštine Ljekarske komore TK za 2021. godinu usvojila izmjene i dopune čiji prečišćeni tekst glasi

**PRAVILNIK O NAKNADAMA**

**NA IME JEDNOKRATNE POMOĆI OBOLJELIM ČLANOVIMA KOMORE**

1. **OPĆE ODREDBE**

**Član 1.**

Ovim Pravilnikom uređuju se uvjeti, kriteriji i način ostvarivanja prava na naknadu na ime jednokratne pomoći oboljelim članovima iz Fonda za pomoć Ljekarske komore Tuzlanskog kantona (u daljem tekstu: Komora), kao i visina istih.

1. **UVJETI ZA OSTVARIVANJE PRAVA NA NAKNADU**

**Član 2.**

Član Komore, koji prema ovom Pravilniku može ostvariti pravo na Naknadu na ime jednokratne pomoći oboljelim članovima Komore, iz Fonda za pomoć, je član Komore koji je obolio od teške bolesti ili je teško povrijeđen.

1. **KRITERIJI ZA OSTVARIVANJE PRAVA NA NAKNADU**

**Član 3.**

Pravo iz člana 1. ovog Pravilnika stiče se u slučaju obolijevanja ili povređivanja, „de novo“ i to:

* od maligne bolesti koje uključuje hemo i/ili radio terapiju kao i terminalnu fazu bolesti;
* od teških srčanih oboljenja praćenih sa intervencijom na srcu (stanje nakon infarkta ili reinfarkta praćeno sa ugradnjom bypass-a, stent-a ili graft-a; stanje nakon operativnog zahvata valvula; operacija na aorti; kongestivno zatajenje srca NYHA III-IV);
* neurološko obolijevanje praćeno neurološkim smetnjama koje umanjuju funkcionalnu i radnu sposobnost;
* u slučaju obolijevanja koje za rezultat ima trajni gubitak radne sposobnosti - invalidnost I kategorije;
* u slučaju akutnih stanja (povreda ili bolesti) koja su se dogodile van zemlje i koja zahtijevaju hitnu intervenciju i finansijske izdatke i druga stanja koja zahtijevaju dužu rehabilitaciju;
* u slučaju obolijevanja od infekcije izazvane virusom COVID-19 ili druge zarazne bolesti zbog koje je proglašena epidemija ili pandemija, za koje je bilo neophodno bolničko liječenje.

1. **NAČIN OSTVARIVANJA PRAVA NA NAKNADU**

**Član 4.**

Pravo na Naknadu na ime jednokratne pomoći oboljelim članovima ostvaruje se iz sredstava godišnjeg Fonda za pomoć Ljekarske komore TK čija visina je utvrđena godišnjim Finansijskim planom Ljekarske komore TK.

**Član 5.**

Pojedinačno pravo na Naknadu ostvaruje se podnošenjem zahtjeva Komori.

Zahtjev podnosi član koji ostvaruje pravo na Naknadu lično, ili zdravstvena ustanova u kojoj je zaposlen.

Uz obrazložen zahtjev, dostavlja se i medicinska dokumentacija o bolesti, a u slučaju člana 3. stav 1. alineja 6. i dokaz o hospitalizaciji.

**Član 6.**

Odluku o isplati Naknade za jednokratnu pomoć oboljelom članu Komore u skladu sa ovim Pravilnikom donosi predsjednik Komore, na prijedlog Komisije za ekonomsko-socijalna pitanja.

1. **VISINA NAKNADE**

**Član 7.**

Članu Komore, koji u skladu sa odredbama ovog Pravilnika ima pravo na Naknadu na ime jednokratne pomoći oboljelim članovima Komore, iz Fonda za pomoć, isplatit će se naknada u visini od 1.000,00 KM (slovima: jednahiljada KM).

Naknada iz prethodnog stava isplatit će se jednokratno, u skladu sa finansijskim mogućnostima Fonda za pomoć.

1. **PRIJELAZNE I ZAVRŠNE ODREDBE**

**Član 8.**

Zloupotreba korištenja prava iz st. 1. ovog člana, smatra se materijalnom štetom i podliježe obavezi odgovornosti za tu štetu u skladu sa zakonom.

**Član 9.**

Ovaj Pravilnik stupa na snagu narednog dana od dana usvajanja od strane Skupštine Ljekarske komore TK.

**Predsjednik Skupštine**

Mr.sc. Hidajet Rahimić, dr.med.prim.

Tuzla, 20.06.2013. godine

Broj: 949/13

Pravilnik je objavljen na oglasnoj tabli Komore i web stranici [www.ljktk.ba](http://www.ljktk.ba) nakon što je potvrđen od strane Skupštine Ljekarske komore TK na sjednici održanoj dana 11.06.2013. godine.

**Predsjednik Skupštine**

Doc.dr.sc. Hasan Osmić, dr.med.prim.

Tuzla, 01.04.2021. godine

Broj: 446/21

Pravilnik je objavljen na oglasnoj tabli Komore i web stranici [www.ljktk.ba](http://www.ljktk.ba) nakon što je potvrđen od strane Skupštine Ljekarske komore TK na sjednici održanoj dana 31.03.2021. godine.